ການຂັດແຍ້ງ ດ້ານການປະມົງ ກໍ່ໃຫ້ເກີດ ຄວາມເຄັ່ງຕຶງ ຄັ້ງໃໝ່ ລະຫວ່າງ ອິນໂດເນເຊຍ ແລະ ຈີນ
ບັນດານັກວິເຄາະ ກ່າວວ່າ ຈີນ ໃນຂະນະທີ່ມີຈຸດຢືນຢ່າງໜັກແໜ້ນ ຕໍ່ການອ້າງເອົາກຳມະສິດທາງທະເລ ຈະ ຫລີກຫລ່ຽງຈາກການສ້າງ​ຄວາມ ບໍ່​ພໍ​ໃຈໃຫ້​ແກ່ອິນໂດເນເຊຍ.
ຄວາມເຄັ່ງຕຶງ ແມ່ນກຳລັງເພີ້ມທະວີຂຶ້ນ ລະຫວ່າງຈີນ ແລະ ປະເທດເພື່ອນບ້ານ ອິນໂດເນເຊຍ ຫຼັງຈາກໄດ້ເກີດການຂັດ ແຍ້ງກັນ ກ່ຽວກັບ ການຫາປາ ໄດ້ສ່ອງແສງໃຫ້ເຫັນເຖິງການ ອ້າງເອົາກຳມະສິດກວມກັນ ໃນເຂດນ່ານນ້ຳຫຼາຍກວ່າ 200 ມາຍທາງທະເລ ອັນເປັນເຂດເສດຖະກິດສະເພາະ ຫຼື EEZ ອ້ອມເກາະ Natuna ນັ້ນ ຊຶ່ງຕັ້ງຢູ່ທາງພາກຕາເວັນຕົກສຽງ ເໜືອ ຂອງເກາະ Borneo ຢູ່ໃນທະເລຈີນໃຕ້ ທີີ່ເປັນບັນຫາ ຂັດແຍ້ງກັນ ບັນດານັກວິເຄາະ ກ່າວວ່າ ຈີນ ໃນຂະນະທີ່ມີຈຸດຢືນ ຢ່າງໜັກ ແໜ້ນ ຕໍ່ການອ້າງເອົາກຳມະສິດທາງທະເລ ຈະຫລີກລ່ຽງຈາກ ການສ້າງຄວາມ ບໍ່ພໍໃຈໃຫ້ແກ່ອິນໂດເນເຊຍຊຶ່ງຂົ່ມຂູ່ຈະນຳເອົາປັກກິ່ງຂຶ້ນສານສາກົນ ເພື່ອແກ້ໄຂບັນຫາ ເພື່ອຂໍຄວາມກະຈ່າງແຈ້ງກ່ຽວກັບ ສະຖານະການ ຂອງເກາະ Natuna ພວກນັກວິເຄາະກ່າວຕື່ມວ່າ ແຕ່ອັນນັ້ນ ກໍບໍ່ໝາຍຄວາມວ່າ ຈີນພ້ອມທີ່ຈະຍິນຍອມ ຜ່ອນສັ້ນຜ່ອນຍາວຕື່ມອີກ ຫຼັງຈາກທີ່ໄດ້ຮັບຮູ້ເຖິງສິດທິ ອະທິປະໄຕຂອງອິນໂດເນເຊຍ ໄປແລ້ວຢ່າງເປີດເຜີຍ ຕໍ່ເກາະດັ່ງກ່າວ Jakarta ໄດ້ອ້າງເມື່ອ ກາງເດືອນມີນາ ວ່າ ເຮືອຫາປາຂອງຈີນ ໄດ້ຫາປາຢູ່ໃນເຂດນ່ານ ນ້ຳ ພຽງ 4 ກິໂລແມັດ ນອກຝັ່ງຂອງເກາະ Natuna ຢ່າງຜິດກົດໝາຍ ແລະ ຢູ່ໃນນ່ານນ້ຳ ທີ່ອິນໂດເນເຊຍ ອ້າງວ່າ ເປັນເຂດເສດຖະກິດສະເພາະນັ້ນ ໜ່ວຍທະຫານຍາມຝັ່ງ ອິນໂດເນເຊຍ ໄດ້ຈັບກຸມ ພວກຊາວປະມົງຈີນ 8 ຄົນ ກ່ອນທີ່ເຮືອ ທະຫານຍາມຝັ່ງຂອງຈີນ ຈະໄດ້ເຂົ້າມາແຊກແຊງ ແລະ ໄດ້ປ່ອຍເຮືອທີ່ຖືກຄວບຄຸມຕົວ ໄວ້ນັ້ນ ໂດຍການແລ່ນຕຳມັນ ໃຫ້ຫລຸດອອກໄປໃນທະເລຈີນໃຕ້